TARYBOS REGLAMENTAS (EB) Nr. 338/2008
2008 m. balandžio 14 d.
kuriuo pritaikomos Lenkijai 2008-2011 m. skirtinos menkių žvejybos Baltijos jūroje (25-32 pakvadračiai, EB vandenys) kvotos
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EB) Nr. 2847/1993, nustatantį bendros žuvininkystės politikos kontrolės sistemą (1), ypač į jo 23 straipsnio 2 dalį,
atsižvelgdama į Komisijos pasiūlymą,
kadangi:
(1)
2006 m. gruodžio 11 d. Tarybos reglamentu (EB) Nr. 1941/2006, nustatančiu Baltijos jūroje 2007 m. taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (2), Lenkijai buvo skirtos menkių žvejybos Baltijos jūroje 2007 m. kvotos.
(2)
Komisijos reglamentu (EB) Nr. 804/2007 (3) buvo nustatyta, kad žvejojant menkes, Lenkijai skirta menkių žvejybos rytinėje Baltijos jūros dalyje (25-32 pakvadračiai, EB vandenys) 2007 m. kvota buvo išnaudota, dėl to nuo 2007 m. liepos 12 d. su Lenkijos vėliava plaukiojantiems laivams buvo uždrausta Baltijos jūroje žvejoti tų išteklių žuvis.
(3)
Remdamasi turima informacija Komisija 2007 m. liepos mėn. apskaičiavo, kad rytinėje Baltijos jūros dalyje (25-32 pakvadračiai, EB vandenys) su Lenkijos vėliava plaukiojantys laivai sužvejojo tris kartus didesnį menkių kiekį nei iš pradžių deklaravo Lenkija. Be to, paskelbus draudimą su Lenkijos vėliava plaukiojantys žvejybos laivai ir toliau žvejojo tų išteklių žuvis, todėl Lenkijai skirta 2007 m. kvota buvo viršyta dar daugiau.
(4)
Po kelių Lenkijos valdžios institucijų ir Komisijos atstovų techninių susitikimų, kurie surengti siekiant nustatyti tikrąjį viršytą kiekį, Lenkija pranešė, kad kvotą viršijo 8 000 tonų.
(5)
Reglamento (EB) Nr. 2847/1993 23 straipsnio 2 dalyje numatyta, kad Taryba turi priimti taisykles, pagal kurias iš metinių kvotų išskaičiuojami viršijant kvotą sužvejotų žuvų kiekiai. Tos taisyklės turi būti nustatytos pagal bendrosios žuvininkystės politikos (BŽP) tikslą ir valdymo strategijas visų pirma atsižvelgiant į žvejybos išteklių pereikvojimo laipsnį ir atitinkamų išteklių biologinę būklę.
(6)
Tokios taisyklės nustatytos 1996 m. gegužės 6 d. Tarybos reglamentu (EB) Nr. 847/96, nustatančiu bendrų leistinų sugavimų ir kvotų kasmetinio valdymo papildomas sąlygas (4). Pagal to reglamento 5 straipsnį metines kvotas viršijantys sužvejoti kiekiai turėtų būti išskaičiuojami iš kitų metų to paties ištekliaus kvotos.
(7)
Pagrindinės priežastys, dėl kurių su Lenkijos vėliava plaukiojantys laivai sužvejojo menkių žvejybos kvotą viršijantį kiekį, yra netobula kontrolės ir vykdymo užtikrinimo sistema ir laivynas, kurio menkių sugavimų potencialas neproporcingas lyginant su kiekvienais metais Lenkijai Tarybos skiriamomis žvejybos galimybėmis.
(8)
Kad būtų visapusiškai sprendžiami rimti trūkumai, susiję su bendrosios žuvininkystės politikos įgyvendinimu Lenkijoje, dėl kurių visų pirma neteisingai pateikiamos menkių žvejybos rytinėje Baltijos jūros dalyje ataskaitos ir ta žvejyba nedeklaruojama, ir kad menkių žvejybos kvotos vėl nebūtų viršytos kaip 2007 m., Lenkija įsipareigojo priimti ir įgyvendinti nacionalinius veiksmų planus, į kuriuos būtų įtrauktos neatidėliotinos priemonės kontrolės ir vykdymo užtikrinimo sistemoms pagerinti pagal Bendrijos standartus ir konkrečios priemonės Lenkijos laivynų pajėgumui pritaikyti, kad būtų pasiekta stabili to pajėgumo ir Lenkijai nustatytų menkių žvejybos Baltijos jūroje galimybių pusiausvyra.
(9)
Remiantis šiuo įsipareigojimu ir atsižvelgiant į didelį žvejybos išteklių pereikvojimą ir socialines bei ekonomines pasekmes, jei būtų nustatyta atlyginti kvotą nedelsiant, tikslinga nukrypti nuo Reglamento (EB) Nr. 847/96 5 straipsnio ir priimti specialias taisykles kvotą viršijantiems sužvejotiems kiekiams išskaičiuoti.
(10)
Todėl kvotą viršijantis 2007 m. Lenkijos sužvejotų menkių kiekis turėtų būti išskaičiuotas iš Lenkijai skiriamos kvotos per ketverius metus taip, kad būtų sumažintos socialinės ir ekonominės pasekmės, ypač pirmaisiais metais.
(11)
Komisija turėtų vertinti, kaip Lenkija įgyvendina priimtus nacionalinius veiksmų planus. Jeigu nesilaikoma planuose nustatytų veiksmų ir terminų, Taryba gali iš dalies pakeisti sužvejotų kiekių, kuriais viršyta žvejybos kvota, išskaičiavimo taisykles.
(12)
Siekiant užtikrinti suinteresuotiems žvejams garantijas, susijusias su jų 2008 m. menkių žvejybos Baltijos jūroje kvotų dydžiu, bei nesukelti pavojaus ištekliams, itin svarbu kuo anksčiau žvejybos sezono metu nuspręsti dėl tokių kvotų sumažinimo 2008 m. Atsižvelgiant į dalyko skubumą, būtina taikyti išimtį šešių savaičių laikotarpiui, nurodytam Protokolo dėl nacionalinių parlamentų vaidmens Europos Sąjungoje, pridėto prie Europos Sąjungos sutarties ir Europos Bendrijų steigimo sutarčių, I antraštinės dalies 3 straipsnyje,
PRIĖMĖ ŠĮ REGLAMENTĄ:
1 straipsnis
Šiame reglamente „kiekis, kuriuo viršyta kvota 2007 metais“ reiškia kiekį, kuriuo 2007 m. buvo viršyta Lenkijai skirta menkių (Gadus morhua) žvejybos Baltijos jūroje (25-32 pakvadračiai, EB vandenys) kvota.
2 straipsnis
Nukrypstant nuo Reglamento (EB) Nr. 847/96 5 straipsnio, 2008-2011 m. Lenkijai skirtinos menkių (Gadus morhua) žvejybos Baltijos jūroje (25-32 pakvadračiai, EB vandenys) kvotos mažinamos ketverius metus tokiu būdu:
a)
2008 m. kvota mažinama 10 % kiekio, kuriuo kvota viršyta 2007 metais,
b)
2009 m., 2010 m. ir 2011 m. kvotos mažinamos 30 % kiekio, kuriuo kvota viršyta 2007 metais.
3 straipsnis
1. Lenkija priima ir įgyvendina nacionalinius kontrolės ir laivyno restruktūrizavimo veiksmų planus, kuriuose visų pirma numatytos priemonės, kuriomis siekiama:
a)
sustiprinti žvejybos veiklos, ypač tos, kurią vykdo laivyno dalis, kurios pagrindinę sugavimų dalį sudaro menkės, kontrolę;
b)
užtikrinti geresnį Bendrijos ir nacionalinių apsaugos taisyklių, ypač sugavimų apribojimų, laikymąsi;
c)
pritaikyti tos laivyno dalies, kurios pagrindinę sugavimų dalį sudaro menkės, pajėgumus.
2. Kiekvienais metais Komisija vertina, kaip įgyvendinami 1 dalyje nurodyti nacionaliniai veiksmų planai, ir apie tai pateikia ataskaitą Tarybai. Jeigu veiksmai neįgyvendinami taip, kaip planuota, Taryba pagal Reglamento (EB) Nr. 2847/1993 23 straipsnio 2 dalyje nustatytą procedūrą gali pakeisti 2 straipsnio a ir b punktuose nurodytą išskaičiavimų būdą.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge, 2008 m. balandžio 14 d.